Mike Legarth (KF), 2009-11-11:
Tak, hr. formand.
Og lad mig starte med at sige, at vi i Det Konservative Folkeparti ser meget lyst på kommunernes fremtid.
Vi er meget optaget af, at vi styrker og udbygger det kommunale selvstyre.
Vi er jo nået frem til en periode lige efter en kommunalreform, hvor vi jo inden kommunalreformen lyttede til kommunerne, som bad om større faglighed, mere muskelstyrke, og det har vi givet dem.
Vi har nu forandret det kommunale landkort til at have 98 store kommuner.
Kommunerne tilkendegav jo selv med borgmestrene i spidsen, at hvis vi skabte den her reform, den her nye kommunale struktur eller netværk, ville kommunerne være i stand til at løfte faglige opgaver, og man ville være i stand til at løse opgaverne billigere og bedre, end man havde gjort hidtil, så det ser vi også er ved at blive implementeret ude i kommunerne. Der er ikke nogen tvivl om, at man ikke helt endnu har fået gennemført de ændringer til stordrift, der vil give stordriftsfordele og gøre, at det så også bliver billigere at drive kommunen til daglig.
Derfor ser man også nogle steder, at man ikke har fået tilpasset udgifts- og indtægtsniveauet til hinanden.
Det er en af de opgaver, der ligger foran byrådene.
Vi ved, det er en enorm opgave at være bufferen mod befolkningen.
Opgaven består jo i at definere, hvad det er for en service, man skal levere inden for den udgifts- og indtægtsramme, man har, og det er vi sikre på at kommunalbestyrelserne nok skal tage sig af.
Her fra Folketingets side – et flertal i Folketingets side – skal vi nok sørge for at give kommunalbestyrelsesmedlemmerne de værktøjer, der skal til for at løse den opgave, som vi, et bredt flertal, er enige om vi vil give kommunalbestyrelsesmedlemmerne, for det er selvfølgelig vigtigt, at vi får gjort op med den konflikt, der tilsyneladende altid skal være mellem kommunerne, der siger, at det er regeringens skyld det hele, og regeringen.
Vi er fuldstændig sikre på, at de opgaver, der bliver tildelt, bliver udført efter bedste evne.
Vi ved som sagt godt, at det er meget tidkrævende at udføre dem, og vi skal måske også prøve at forenkle den arbejdsopgave, man som kommunalbestyrelsesmedlem har påtaget sig.
Der skal være de værktøjer, man har brug for i det kommunale selvstyre.
Vi skal passe på med at blande os for meget.
Vi skal skabe nogle rammebetingelser, og så er det selvfølgelig kommunalbestyrelserne derude, der skal løfte opgaven.
Det kan man være helt sikker på at Det Konservative Folkeparti er medvirkende til.
Vi vil i øget omfang medvirke til at skabe et tilfredsstillende arbejdsmiljø derude for de ansatte og for kommunalbestyrelsesmedlemmerne og give dem tilstrækkelig med finansiering.
Man har jo aldrig haft flere penge i kommunerne, end man har i dag, og den takt vil vi følge, fordi vi ønsker at udbygge det velfærdssamfund, vi har.
Med hensyn til regionerne blev kompromisset jo så, at vi fik tre niveauer.
Vi er lidt mere betænkelige ved det; for at sige det ligeud er vi ikke så glade for regionerne.
Vi mener ikke, at Danmark er så stort et land, at man behøver at have tre politiske niveauer.
Vi mener, det er nok med et kommunalt niveau og et statsligt niveau, og derfor er regionerne i vores optik overflødige, og vi mener egentlig, at det er mest hensigtsmæssigt at nedlægge dem og så fordele de ansvarsområder, de har, på kommunerne og staten.
Om det så skal være i statsligt regi, i selvejende institutioner eller i juridisk selvstændige virksomheder, vil vi overhovedet ikke tage stilling til på nuværende tidspunkt.
Vi er åbne for at foretage den proces i takt med et politisk flertal og fordele de opgaver, der måtte være – hvordan det system så skal udvikle sig.
Men jeg synes også, det er vigtigt så som afslutning at sige, at nu har vi altså nogle regionsråd, og derfor er det selvfølgelig vigtigt for Det Konservative Folkeparti, at vi så også har de bedst tænkelige medlemmer siddende der til at præge udviklingen i den helt rigtige retning, og derfor kan jeg kun anbefale, at man stemmer konservativt.
Vi giver selvfølgelig fuld opbakning til de regioner og de medlemmer, der sidder der, så længe de er der, men den overordnede linje for Det Konservative Folkeparti er, at regionerne er overflødige.
Det var sådan de indledende bemærkninger til den her debat.